tartuNLP/wikipedia-smugri-20251201 huggingface dataset:
Jure Jerković

Jurica (Jure) Jerković (25. helmikuuta 1950 Split, Jugoslavia – 3. kesäkuuta 2019 Split, Kroatia) oli kroatialainen jalkapalloilija.
Ura.
Keskikenttämiehenä pelannut nopea ja tekninen Jerković debytoi Jugoslavian pääsarjassa Kroatian suurseuran Hajduk Splitin joukkueessa vuonna 1968 oltuaan tätä ennen lainasopimuksella toisessa splitiläisseurassa NK Splitissä. Hän edusti Hajdukia kaikkiaan kymmenen kauden ajan ja voitti tuona aikana kolmesti Jugoslavan mestaruuden ja viisi kertaa cup-kannun.
Syksyllä 1978 Jerković siirtyi Sveitsin liigaan FC Zürichin joukkueeseen, missä hän pelasi aina vuoteen 1985 saakka ja voitti vuonna 1981 liigamestaruuden sekä liigacupin. Kaudella 1982/83 hän oli joukkueen paras maalintekijä kymmenellä maalillaan. Uransa kaksi viimeistä kautta hän vietti toisessa sveitsiläisseurassa, Luganossa, osan ajasta seuran kakkosjoukkueessa, ennen lopettamistaan vuonna 1987.
Maajoukkue.
Jugoslavian maajoukkueessa Jerković pelasi vuosina 1970–1981 kaikkiaan 43 ottelua ja teki kuusi maalia. Hän kuului joukkueeseen 1974 ja 1982 MM-kisoissa sekä Jugoslaviassa pelatuissa 1976 EM-kisoissa.
Yhdeksän kuukautta

Yhdeksän kuukautta ("Nine months") on vuonna 1995 ensi-iltansa saanut yhdysvaltalainen komediaelokuva, jonka on ohjannut Chris Columbus.
Tarina.
Elokuva kertoo San Franciscossa asuvasta pariskunnasta, jonka mies pelkää ajatustakin isyydestä yli kaiken. Hänellä on yhdeksän kuukautta aikaa rohkaistua ja kasvaa suureen tehtäväänsä.
Vastaanotto.
Roger Ebertin mielestä kukaan katsoja tuskin tosissaan uskoo, että lapsensaantia stressaava mies kävelisi elokuvan lopulla ulos avioliitosta, ja niinpä elokuvan pääparin hahmot ovat olemassa vain tämän ennalta arvattavan juonen kuljettamiseksi. "Helsingin Sanomien" Mikael Fräntin mielestä "Yhdeksän kuukautta" on huono aikuiskomedia, jonka käsikirjoitus on kliseekokoelma eikä Columbus hallitse sofistikoidun komedian tyylilajia: ”Harvoin näkee näin teennäistä ja sievistelevää komediaa, joka vasta lopussa antaa muutaman kaavasta poikkeavan iskun ja hauskuuden.”
Derby-ottelu

Derby on urheilussa käytetty termi, jolla tarkoitetaan ottelua, jossa kohtaavat perinteikkäät vastustajajoukkueet ja joka herättää suurempaa mielenkiintoa kuin tavallinen sarjaottelu. 
Tavallisesti kohtaamiset ovat paikallisotteluita, joissa joukkueet ovat samasta kaupungista tai samalta alueelta. Joissakin tapauksissa taas kyseessä on kahden suurseuran kohtaaminen, kuten esimerkiksi Alankomaissa amsterdamilaisen Ajaxin ja rotterdamilaisen Feyenoordin välillä ("De Klassieker") tai Espanjassa Barcelonan ja Real Madridin välinen "El Clásico" ("klassikko") tai Ranskan PSG:n ja Olympique de Marseillen välinen "klassikko" ("Le Classique"). Useassa tapauksessa taustalla on myös seurojen taustojen välillä vallitsevia poliittisia tai uskonnollisia eriäväisyyksiä tai jopa vihamielisyyksiä, kuten Skotlannissa Glasgow'n paikallisottelussa katolilaisen Celticin ja protestanttisen Rangersin välillä. Monissa maissa paikallisottelut ratkaisevat "kaupungin herruuden", eivät niinkään joukkueiden sijoitukset sarjataulukossa. Suomessa aikoinaan HIFK:n ja Kiffenin välinen ottelu "klassikern" ("klassikko") pohjautui ajatukseen, että Helsinkiin ei mahdu kahta ruotsinkielistä seuraa. Helsingissä derbyjä ovat pelanneet pääsarjatasolla vuosikymmenien ajan myös HJK ja HIFK. Turussa taas TPS ja Inter ovat pelanneet lukuisia kertoja Turun herruudesta.
Suomalaisessa jääkiekossa derbyksi voidaan luokitella ”Satakunnan derby”, jossa kohtaavat Rauman Lukko ja Porin Ässät, Pohjoinen vs Etelä derby Kärppien ja HIFK:n välillä, Tampereen pääsarjajoukkueiden Ilveksen ja Tapparan välillä, Kaakon Derby Kaakkois-Suomen SaiPan ja KooKoon välillä sekä ”Savon derby” Kalevan Pallon ja Mikkelin Jukureiden välillä, Järvi-Suomen derby Jypin ja Kalpan välillä sekä Helsingin taannoiset Jokereiden ja HIFK:n ottelut. Hämeen alueella HPK ja Pelicans ottelevat "Hämeen Herruudesta".
Pesäpallossa Sotkamon Jymy ja Vimpelin Veto pelasivat miesten loppuottelussa seitsemän peräkkäistä vuotta 2011-2017. Ottelut saivat nimen "El Klassikko" ja niissä tunnettiin vahvaa derbyhenkeä.
Ammunta kesäolympialaisissa 2008 – miesten 50 metrin pienoiskiväärin makuuammunta

Miesten 50 m pienoiskiväärin makuu ammuttiin 15. elokuuta Pekingin ampumaradalla. Kilpailun voitti Ukrainan Artur Aivazjan tuloksella 702.7 (599+103.7). Hopeaa voitti Ateenan kisojen puolustava olympiavoittaja Yhdysvaltojen Matthew Emmons, ja pronssille ampui Australian Warren Potent.
Suomen Juha Hirvi oli peruskilpailun jälkeen viidennellä sijalla pisteen päässä mitalista, vaikka lajia pidettiin Hirven sivulajina asentokilpailun jälkeen. Finaalissa Hirvi ampui hyvän tuloksen (103,5) joka ei kuitenkaan oikeuttanut 7. sijaa korkeammalle.
Hana Brady

Hana Brady (16. toukokuuta 1931 – 23. lokakuuta 1944) oli tšekinjuutalainen tyttö, joka kuoli holokaustin uhrina.
Brady joutui aluksi Theresienstadtiin. Sieltä hänet siirrettiin Auschwitziin, jossa hänet surmattiin välittömästi myrkkykaasulla. Myös Hanan veli George oli Auschwitzissa, mutta selvisi hengissä ja pääsi pakoon tammikuussa 1945. George Brady muutti vuonna 1951 Kanadaan, jossa hän kuoli vuonna 2019. Hanan ja Georgen molemmat vanhemmat kuolivat holokaustissa jo vuonna 1942.
Bradyn kohtalo tuli tunnetuksi vasta, kun hänen matkalaukkunsa päätyi tokiolaiseen holokaustimuseoon vuonna 2000 ja museonjohtaja Fumiko Ishioka alkoi ottaa selvää sen taustalla olevista tapahtumista. Kanadalainen Karen Levine kirjoitti sen jälkeen Bradysta menestyskirjan "Hanan matkalaukku", joka on nyt käännetty monille kielille.
Zoë Wanamaker

Zoë Wanamaker on (s. 13. toukokuuta 1949) on yhdysvaltalais-brittiläinen näyttelijä. Hän on näytellyt Royal Shakespeare Company -teatterissa sekä National Theatressa. Wanamaker on voittanut kaksi parhaan teatterinäyttelijän Olivier-palkintoa (1979 &amp; 1998) ja ollut ehdolla yhteensä yhdeksän kertaa.
Wanamaker on esiintynyt muun muassa elokuvissa "Wilde" (1997), "Harry Potter ja viisasten kivi" (2001) sekä "My Week with Marilyn".
Televisiossa hän on näytellyt Tessa Piggottia sarjassa "Love Hurts" (1992–1994), Susan Harperia vuosina 2000–2011 tilannekomediasarjassa "Minun perheeni", Ariadne Oliveria vuosina 2005–2013 "Hercule Poirot" -televisiosarjassa sekä Ruhtinatar Marieta vuonna 2015 draamasarjassa "Mr Selfridge".
Hänen isänsä oli näyttelijä Sam Wanamaker.
Inge Auerbacher

Inge Auerbacher (s. 31. joulukuuta 1934) on holokaustista selvinnyt saksanjuutalainen. Hän syntyi Kippenheimissä ja joutui seitsemänvuotiaana (1942) vanhempineen Theresienstadtiin. Perhe vapautui 8. toukokuuta 1945 ja muutti 1946 Yhdysvaltoihin.
Auerbacher sairasti tuberkuloosia, johon hän sai Yhdysvaltoihin muutettuaan streptomysiiniä. Hän valmistui Bushwick High Schoolista vuonna 1953, pääsi yliopistoon ja ryhtyi kemistiksi.
Auerbacher on 1980-luvulta lähtien ollut laajasti julkisuudessa niin luennoitsijana kuin kirjailijanakin. Hänestä on tehty myös dokumentteja. Hänelle myönnettiin vuonna 1999 Ellis Island Medal of Honor ja Louis E. Yavner Citizen Award. Hän on ollut vuodesta 2005 Long Islandin yliopiston kunniatohtori.
Kirjoissaan "I Am a Star", "Beyond the Yellow Star to America" ja "Finding Dr Schatz" Auerbacher kertoo omista kokemuksistaan. "Running Against the Wind" kertoo kirjailijan tuntemista DeSaussuren kaksosista. Lisäksi Auerbacher on kirjoittanut runoutta ja laulujen sanoituksia.
300 metrin juoksu

300 metrin juoksu on yleisurheilussa käytävä harvinainen pikajuoksulaji. Suomen Urheiluliitto on virallistanut matkan kilpamatkaksi 14–17-vuotiaiden sarjoissa, mutta sitä juostaan joskus aikuistenkin sarjoissa.
Matkan epäviralliset maailmanennätykset:
Marita Koch juoksi 400 metrin ME-juoksunsa väliaikana 34,14.
Matkan epäviralliset Suomen ennätykset:
Lähde: Tilastopaja
Suomen nopeimmat ajat ulkoradoilla.
Miehet (Suomi)
Vyšni Volotšok

Vyšni Volotšok (, ) on kaupunki Tverin alueella Venäjällä. Se sijaitsee Valdain ylängön koillisreunalla 119 kilometriä Tveristä luoteeseen. Kaupunki on Vyšni Volotšokin piirin keskus, mutta ei itse se kuulu sen yhteyteen, vaan muodostaa erillisen kaupunkipiirikunnan. Asukkaita on 51 800 henkeä (vuonna 2009).
Liikenteen kauttakulkupaikkakunta.
Vyšni Volotšok nimen alkuperä tulee venäjänkielen sanasta "volok" (волок), joka tarkoittaa vetotaivalta. Tämä Valdain ylängön vedenjakaja on osa Viikinkien idäntietä, missä varjagit vetivät veneensä mennessään Itämeren vesistöstä Kaspianmeren vesistöön. Vesireitti kulki Ilmajärvestä ylävirtaan Mustajokea ja Tsnajokea pitkin sekä Tvertsajoelle ja sieltä alavirtaan Volgalle. Tästä on todisteena huomattavat arkeologiset löydöt näiden jokien varsilta.
Vanhan viikinkien idäntien jatkajaksi Pietari Suuren käskystä Vyšni Volotšokiin rakennettiin vuosina 1703–1722 Venäjän ensimmäinen kanava, joka yhdisti vesistöt. Tästä Msta- ja Tvertsajokien välisestä kanavajärjestelmästä tuli yksi tärkeimmistä Euroopan ja Aasian välisen tavaraliikenteen reiteistä. 
Vuonna 1770 Vyšni Volotšokista tuli kaupunki, joka kuului aluksi Novgorodin ja myöhemmin Tverin lääniin. Pietarin ja Moskovan välisen rautatien rakentamisen jälkeen kaupungin taloudellinen merkitys väheni, ja sen kehitys jatkui lähinnä tekstiiliteollisuuden keskuksena. Nyttemmin liikenteellisesti merkittävimpiin kulkureitteihin kuuluu kantakaupungin läpi kulkeva Moskovan ja Pietarin välinen M10-valtatie. Pietarin Moskovan aseman ja Moskovan Leningradin aseman välinen päärata on samoin tärkeä, vaikkeivat kaikki reitin pikajunat pysähdykään Vyšni Volotšokin asemalla (sijainti ). Esimerkiksi Helsingin ja Moskovan välinen pikajuna ja suurnopeusjunat ohittavat aseman pysähtymättä. Pikajunilla pääsee silti moniin muihin Venäjän kaupunkeihin. Vyšni Volotšokiin liikennöidään myös lähijunilla.
Kaupungista nykyään.
Nykyään kaupungissa on tekstiili-, koneenrakennus-, puunjalostus- ja elintarviketeollisuutta. Nähtävyyksiä ovat kanavajärjestelmän sulut, 1800-luvun kauppahalli ja pseudovenäläiseen tyyliin rakennettu katedraali sekä vuosina 1703–1719 rakennettu talo, jota Pietari I käytti levähdyspaikkana matkoillaan Pietarista Moskovaan. Kaupungissa toimii teatteri ja kotiseutumuseo. Se on myös Ylöjärven ystävyyskaupunki.
Norway

Norway voi olla
Useiden paikkakuntien nimenä:
Kanadassa:
Yhdysvalloissa:
Mielen teoria

Mielen teoria tarkoittaa ihmisen taipumusta selittää ja ennustaa toisten ihmisten ja muiden toimijoiden käyttäytymistä niiden mielentilojen mukaan. Käsitettä tutkitaan etenkin kehityspsykologiassa.
Kolme tärkeintä mielentilaa toimijan käyttäytymisen ennustamisen ja selittämisen kannalta ovat "halut", jotka osoittavat toimijan tavoitteet; "uskomukset", jotka tarkoittavat toimijan käsityksiä maailmasta; ja "teeskentely", koska ihmiset eivät aina tarkoita mitä sanovat tai tekevät. Jokainen näistä kolmesta käsitteestä kehittyy lapsella ennen kouluikää. Halut ymmärretään noin kahden vuoden iässä ja teeskentely 18–24 kuukauden iässä. Uskomusten ymmärtämisen kehittymistä ei tunneta yhtä hyvin, mutta erään tutkimuksen mukaan selvä enemmistö lapsista ymmärtää uskomukset nelivuotiaana. Autististisille lapsille mielen teoria kehittyy useita vuosia myöhemmin kuin muille lapsille, mukaan lukien lievästi jälkeenjääneet lapset.
Mielen teorian kehittymistä testataan muun muassa niin sanotulla ”Sally-Anne-tehtävällä”. Lapselle kerrotaan tarina, jossa Sally laittaa lelun laatikkoon ja lähtee huoneesta. Sitten Anne tulee ja siirtää sen toiseen paikkaan. Tarinan jälkeen lapselta kysytään, mistä Sally etsii lelua tullessaan takaisin. Osatakseen vastata lapsen täytyy ymmärtää, että Sallylla on lelun sijainnista virheellinen uskomus, joka on samalla eri uskomus kuin lapsella itsellään.
Mielen teorian abstraktien käsitteiden omaksumisesta on kaksi käsitystä. Ensimmäisen käsityksen mukaan pikkulapsi käyttää yleisiä älyllisiä kykyjään kehittämään arkijärkisen teorian mielentiloista tutkiskelemalla todisteita ja testaamalla hypoteeseja. Toisen käsityksen mukaan mielen teoria on vain metafora, ja ihmisaivoihin on evoluutiossa kehittynyt erityinen moduuli, joka auttaa normaalisti kehittyviä lapsia huomioimaan toisten näkymättömiä mielentiloja. Tämä on sosiaalinen vaisto, joka ei edellytä päättelykykyä, ja autistisilla lapsilla se on heikentynyt.
Nuanjärvi

Nuanjärvi on pieni järvi Utajärven kunnan Särkijärven kylässä.
Järvi sijaitsee Särkijärven kylästä seututien 837 varrelta linnuntietä lähes yhdeksän kilometriä lounaaseen Utosjoen pohjoispuolella. Sinne menee pistotie Yli-Utoksen ja Särkijärven kylien väliseltä metsäautotieltä. Järven laskujoki Nuanjoki laskee Säynäjäjärveen ja Säynäjäjokea myöten edelleen Särkijokeen ja Kiiminkijokeen. Järveen ei laske ojia tai jokea.
Järven ympäristö.
Nuanjärven, joka laskee pohjoisen suuntaan Kiiminkijokeen, erottavat etelän puolen Utosjoesta eli Oulujoen vesistöstä Ylilamminkangas ja Nuankangas. Ne olivat jo aikoinaan monien savottatyömaiden kohteina, mistä on vielä muistona Ponteman lähistöllä, Pontemanojan varressa oleva suuri metsätyökämppä Nualta noin kolmen kilometrin päässä. Järven itä- ja pohjoispuolella rannat ovat pääosin suota ja rämettä, joskin Nuan tätä nykyä kesäasuntona oleva erämaatalo on aivan järven itärannalla. Järvi on melko matala ja tummavetinen. Kaloina ovat seudulle tyypilliset hauki, ahven ja särki.
Milan Damjanović

Milan "Gica" Damjanović (15. lokakuuta 1943 Knin, Kroatia – 23. toukokuuta 2006 Belgrad, Serbia ja Montenegro) oli serbialainen jalkapalloilija ja valmentaja.
Pääasiassa vasempana laitapuolustajana pelannut Damjanović aloitti uransa Partizan Belgradin joukkueessa ja nousi seuran edustusmiehistöön kaudella 1962–1963, jolloin hän pelasi yhden ottelun ja pääsi kauden päätteeksi juhlimaan mestaruutta. Kaikkiaan hän pelasi joukkueessa yhdeksän kauden ajan, kaikkiaan 292 ottelua, joista 138 sarjaotteluita, ja teki yhden maalin. 
Vuonna 1971 Damjanović siirtyi Ranskan pääsarjaseuraan Angersiin ja pelasi seurassa seitsemän kautta. Ennen lopettamistaan vuonna 1977 hän pelasi vajaan kauden ajan vielä toisessa ranskalaisseurassa Le Mansissa.
Jugoslavian maajoukkueessa Damjanović pelasi seitsemän ottelua. Hän kuului avausmiehistöön vuoden 1968 EM-kilpailujen hopeajoukkueessa.
Oman pelaajauransa jälkeen Damjanović toimi valmentajana Ranskassa, Jugoslaviassa ja Sambiassa.
Illi Broman

__EISISLUETT__
Markku Helge Ilmari "Illi" Broman (s. 2. syyskuuta 1957 Imatra) on suomalainen muusikko, säveltäjä ja multi-instrumentalisti. 
Broman aloitti uransa sessiomuusikkona. Vuonna 1977 hän sijoittui Wiemäri-band yhtyeensä kanssa Rockin SM-kilpailuissa kolmanneksi. Saman vuoden kilpailun voitti Jimi Sumén, jonka yhtyeeseen Broman pian liittyi. Kaksikko soitti hetkellisesti myös Maukka Perusjätkän yhtyeessä.
Vuonna 1982 Poko Rekords julkaisi Bromanilta sooloalbumin "I'm Right," joka edustaa tyyliltään uuden aallon syntikkapoppia. Broman soitti levyllä itse kaikki instrumentit, hoiti lauluosuudet sekä tuotti ja miksasi albumin. Levystä ei kuitenkaan tullut myyntimenestystä.
Broman on soittanut muun muassa Albert Järvisen, Dave Lindholmin, Maukka Perusjätkän ja Hasse Wallin yhtyeissä. Hän on toiminut myös äänittäjänä, tuottajana, miksaajana ja roudarina. Lisäksi Broman on säveltänyt klassista ja elokuvamusiikkia esimerkiksi nimillä Illi Broman Symphonyorchestra ja Rio Swinging Quintet. Hän on toiminut myös Kotiteollisuuden lavateknikkona.
Justin Thorne

Justin Joseph Thorne (s. 13. kesäkuuta 1989 Canyon Country, Kalifornia, Yhdysvallat) on yhdysvaltalainen näyttelijä ja laulaja. Hän on näytellyt mm. sarjoissa Will &amp; Grace ja That's so Raven. Hän on tullut eniten tunnetuksi poikabändistä NLT, johon kuuluvat myös V Sevani, Travis Michael Garland ja Kevin Michael McHale. Thorne tunnetaan nimellä JJ.
Thornen isä on ohjaaja. Hän ohjasi Dolittle 3:n, jossa Thornella oli rooli.
Varzy

Varzy on kunta Nièvren departementissa Burgundin hallintoalueella Ranskassa. Kunnassa oli 1359 asukasta vuonna 2005. Varzyn pinta-ala on 41 neliökilometriä.
Historia.
Ensimmäiset kirjalliset maininnat Varzystä ovat 400-luvulta, jolloin Auxerren piispa pyhä Germain luovutti kylän kirkon omistukseen.
Aeroflotin lento 821

Aeroflotin lennon 821 onnettomuus (tunnetaan myös nimellä Aeroflot-Nordin lennon 821 onnettomuus) tapahtui 14. syyskuuta 2008 venäläisen Aeroflotin tytäryhtiölle Aeroflot-Nordille. Yhtiön Boeing 737-505 -tyyppinen kone oli laskeutumassa Permissä sijaitsevalle Bolšoje Savinon lentoasemalle, kun se syöksyi maahan. 82 matkustajaa ja kuusi miehistön jäsentä kuoli. Onnettomuus oli Venäjän vakavin kahteen vuoteen.
Onnettomuus tapahtui pimeässä aamuyöllä, kun konetta lennettiin pilven sisällä käsiohjauksessa. Onnettomuusraportin mukaan pääasiallinen syy maahansyöksyyn oli lentäjien tottumattomuus länsimaistyyliseen keinohorisonttiin. Venäläisessä keinohorisontissa pieni lentokoneen kuva kallistelee mittarissa ja taustahorisontti pysyy paikallaan, kun taas länsimaisessa pieni lentokoneen kuva mittarissa pysyy paikallaan ja taustahorisontti kallistelee. Lisäksi lentäjät eivät olleet levänneet kunnolla ennen lentoa ja kapteenin elimistöstä löydettiin alkoholia.
Koneen lentäjät vetivät erehdyksessä koneen nousuun loppulähestymisessä. Kone nousi 600 metristä 1 300 metriin, kallistui vasemmalle ja kääntyi ylösalaisin sekä syöksyi maahan. Kone putosi Siperian radalle katkaisten rautatien vajaaksi vuorokaudeksi.
Parves-et-Nattages

Parves-et-Nattages on kunta itäisessä Ranskassa Ainin departementissa Auvergne-Rhône-Alpesin alueella. Se sijaitsee Rhônejoen varrella.
Historia.
Kunta muodostettiin 1. tammikuuta 2016 kun kaksi kuntaa Parves ja Nattages yhdistyivät.
Kafr al-Šaykh

Kafr al-Šaykh () on yksi Egyptin 26 kuvernementista. Se sijaitsee maan pohjoisosassa Niilin länsihaaralla. Sen pääkaupunki on Kafr al-Šaykh. Alueen pinta-ala on 3 467 neliökilometriä. Vuonna 2010 sen asukasluku oli 2,8 miljoonaa.
Sun Ming Ming

Sun Ming Ming (s. 23. elokuuta 1983 Harbin, Kiina) on uransa päättänyt kiinalainen koripalloilija. Hän on ollut maailman pisin ammattilaiskoripalloilija. Ming Ming on 236-senttinen ja 160-kiloinen. Hän pelasi urallaan yhdysvaltalaisissa USBL-, ABA- ja IBA-liigoissa, Meksikon koripalloliigassa ja Kiinan pääsarjassa vuosina 2006–2014.
Nuoruus.
Ming Ming oli kärsinyt nuorena liiallisesta kasvuhormonista, jonka takia hän oli paljon pitempi kuin kiinalaismiehet keskimäärin. Liiallisen kasvuhormonin takia Ming Mingille kehittyi kasvain, joka kuitenkin saatiin poistettua ennen Mingin koripallouraa. Sun oli seitsemänvuotiaana 180 cm pitkä ja neljätoistavuotiaana 195 cm. Sun käytti liian pieniä kenkiä, koska Kiinasta ei löytynyt tarpeeksi suuria. Tästä aiheutui jalkojen epämuodostuminen. Yhdysvalloissa hänelle tehtiin kenkiä mittojen mukaan.
Katano

Katano () on kaupunki Osakan prefektuurissa Japanissa. Se sijaitsee prefektuurin koillisosassa Osakan ja Kioton kaupunkien puolivälissä. Se rajautuu etelässä Osakan prefektuurin Shijōnawaten, lännessä Neyagawan ja pohjoisessa Hirakatan kaupunkeihin sekä idässä Naran prefektuurin Ikoman kaupunkiin. Noin puolet Katanon alueesta on vuoristoa, ja osa siitä kuuluu Kongō-Ikoma-Kisenin puolikansallispuistoon; kaupungin länsi- ja pohjoisosat liittyvät vuorostaan saumattomasti Osakan metropolialueeseen. Amanojoki virtaa kaupungin halki. Katanon pinta-ala on 25,55 neliökilometriä ja siellä on 78 261 asukasta (vuonna 2013).
Katanosta tehtiin maaseutukaupunki vuonna 1955 ja kaupunki 3. marraskuuta 1971. Silloin siellä oli noin 30 000 asukasta. Tämän jälkeen Katano on kehittynyt puutarhakaupunkina.
Katanoa palvelevat JR Nishi-Nihonin Katamachi-linja (Gakkentoshi-linja) sekä Keihan-rautateiden Katano-linja.
Tähtilampun alla (televisiosarja)

Tähtilampun alla on vuoden 1997 syksyllä esitetty 10-osainen draamasarja. Sarjan on käsikirjoittanut Kata Kärkkäinen ja ohjannut Antti J. Jokinen. Sarja kertoo Kahvila Tähtilampusta ja sen kanta-asiakkaiden elämästä. Sarjan pääosissa nähdään mm. Laura Malmivaara, joka tekee ensimmäisen tv-roolinsa.
MTV3-kanava uusi sarjan kesällä 2006.
Picus

 
Picus oli roomalaisessa mytologiassa ennustajajumala ja Saturnuksen, nymfi Canensin puoliso ja Faunuksen isä.
Picus esitettiin varhaisimmissa versioissa puisen toteemin päällä istuvana palokärkenä, mutta myöhemmin myös nuorukaisena, jonka päällä palokärki istui. Picuksen taru perustui käsitykseen siitä, että palokärki oli profeetallinen Marsille pyhitetty lintu.
Myöhemmissä roomalaisten runoilijoiden teoksissa Picuksen kerrottiin olleen Ausonian kuningas, jonka Kirke muutti palokärjeksi sen jälkeen, kun hän oli torjunut Kirken hänelle osoittaman rakkaudentunnustuksen.
"Picus" elää nimenä edelleen vihertikkojen sukujen nimenä.
Rapuhämähäkit

Rapuhämähäkit (Thomisidae) on hämähäkkeihin kuuluva heimo. 
Rapuhämähäkit ovat saaneet nimensä taskurapua muistuttavasta olemuksestaan. Kaksi etummaista raajaparia ovat huomattavan pitkät ja eläimen vartalo on usein litistynyt ja kulmikas. Rapujen tapaan ne kykenevät liikkumaan myös takaperin ja sivuittain. Silmiä on kahdeksan ja ne muodostavat kaksi päällekkäistä neljän silmän riviä. Rapuhämähäkit eivät kudo verkkoa vaan saalistus tapahtuu väijymällä, usein kukassa tai muussa sopivassa paikassa, jonne saaliseläimet tulevat. Väijyvän elämäntavan vuoksi rapuhämähäkeillä on yleensä tehokas suojaväri, joka saattaa olla hyvinkin silmäänpistävä hämähäkin ollessa tavanomaisen saalistuspaikkansa ulkopuolella. Rapuhämähäkit on yleensä myös helppo tunnistaa heimolle tyypillisestä väijymisasennosta.
Suomessa rapuhämähäkkilajeista esiintyy mm. kukkahämähäkki ("Misumena vatia").
Strade Bianche

Strade Bianche, aiemmin Montepaschi Strade Bianche, sitä ennen Monte Paschi Eroica tai lyhyemmin vain Eroica on UCI World Tour- ja UCI Women's World Tour -sarjoihin kuuluva yksipäiväinen maantiepyöräilykilpailu, joka järjestetään maaliskuussa Sienan kaupungin lähistöllä olevan Crete Senesin maisemissa Toscanassa, Italiassa.C.
Strade Bianchen erikoisuus on valkoisilla sorateillä ajettavat osuudet, joista kilpailu on saanut nimensä, joka tarkoittaa italiaksi "Valkoiset tiet". Miesten kilpailussa oli aluksi kymmenkunta soratieosuutta, joiden yhteenlaskettu pituus oli runsaat 50 kilometriä koko 176–200 kilometrin matkasta. Vuonna 2025 soratieosuuksien määrä oli kasvanut kuuteentoista ja yhteispituus yli 80 kilometriin. Myös kilpailun kokonaispituus oli noussut 213 kilometriin. Strade Bianche päättyy Sienan kaupungin keskiaikaiselle Piazza del Campo -aukiolle, joka on tunnettu Palio di Siena -hevoskilpailuistaan. Kilpailun esikuvana voidaan pitää ns. pohjoisen klassikkokilpailuita kuten Pariisi-Roubaix'ta ja Flanderin ympäriajoa. Kilpailun järjestävä RCS Sport toivookin, että Strade Bianchesta tulee ajan kuluessa yhtä merkittävä klassikkokilpailu kuin esikuvistaan. 
Miesten kilpailu järjestettiin ensimmäisen kerran vuonna 2007 lokakuussa. Kilpailu sai nopeasti hyvän vastaanoton ammattilaistallien keskuudessa ja useita ProTour-tason joukkueita osallistui siihen heti ensimmäisinä vuosina. Vuodesta 2008 lähtien se on ajettu maaliskuussa, jolloin alueen sääolosuhteet voivat olla pohjoisen klassikkojen tyyliin huomattavasti ankarammat kuin lokakuussa. Nykyisen ajankohtansa ansiosta se houkuttelee myös monia pohjoisen klassikoihin valmistautuvia kilpailijoita. Kilpailu nousi World Tour -sarjaan 2017. Aiemmin se kuului UCI Europe Touriin kategorialuokituksella 1.HC. Vuoden 2020 kilpailu käytiin poikkeuksellisesti elokuussa koronaviruspandemian vuoksi.
Vuodesta 2015 on järjestetty myös naisten Strade Bianche. Vuoden 2016 kilpailussa, joka oli pituudeltaan 121 kilometriä, oli kaikkiaan seitsemän soratieosuutta yhteispituudeltaan 22,4 kilometriä. Se oli kaikkien aikojen ensimmäinen kilpailu maantiepyöräilyn naisten World Tourilla. 
Miesten tulokset.
Lähde: Cycling Archives
Naisten tulokset.
Lähde: Cycling Archives
Linnunaivot

Linnunaivot on Johanna Sinisalon romaani vuodelta 2008. Kirjan päähenkilöinä ovat extreme-kokemuksista kiinnostunut Jyrki ja hänen tyttöystävänsä Heidi, jotka lähtevät vaeltamaan Uuteen-Seelantiin ja Australiaan. Romaanin teemat tutkivat länsimaista elämäntapaa.
"Linnunaivot" julkaistiin 2010 Englannissa ja Yhdysvalloissa ja 2011 Ranskassa. "The Guardian" valitsi romaanin yhdeksi vuoden 2010 parhaimmista, ja myös "Publishers Weekly" suositteli sitä. Se oli ehdolla Prix Escapades 2012 -palkinnon saajaksi.
Juoksuhämähäkit

Juoksuhämähäkit eli susihämähäkit (Lycosidae) on hämähäkkeihin kuuluva heimo, jonka lajit ovat tunnettuja tavastaan juosta saalis kiinni pyyntiverkon kutomisen sijaan. Monet lajit ovat verraten kookkaita. Tunnetuimpia lajeja lienevät "Pardosa"-suvun susihämähäkit.
Monista muista hämähäkkiheimoista poiketen juoksuhämähäkeillä on hyvä näkö. Se onkin välttämätön aktiivisesti liikkuvalle saalistajalle. Silmät ovat asettuneet kahteen riviin joista alempi muodostuu neljästä pienestä ja ylempi kahdesta suuresta eteenpäin ja kahdesta sivuille suuntautuneesta silmästä. Saalistustekniikka muodostuu väijymisestä ja sopivan saaliin nähdessään hämähäkki rynnistää sen kimppuun. Maastossa liikkuvina juoksuhämähäkit ovat väritykseltään yleensä vaihtelevan harmaita tai ruskeita. Juoksuhämähäkkien tapa hoitaa poikasiaan on erikoinen ja tarjoaa maastossa helpon tuntomerkin. Naaras rakentaa munille seitistä kotelon, jota se kuljettaa takaruumiin alapuolella. Munien kuoriuduttua poikaset kiipeävät naaraan selkään ja matkustavat sen mukana ainakin ensimmäiseen nahanluontiin asti.
Maailmalla joidenkin juoksuhämähäkkilajien puremat voivat olla haitallisia. Suomessa ei tavata ihmisille vaarallisia lajeja.
Millicent Martin

Millicent Mary Lillian Martin (s. 8. kesäkuuta 1934) on brittiläissyntyinen, Yhdysvaltoihin muuttanut näyttelijä ja laulaja. Hän oli työstään musikaaleissa ehdolla kahden Tony-palkinnon saajaksi vuosina 1977 ja 1979.
Martin on esiintynyt paitsi musikaaleissa, myös useissa televisiosarjoissa ja elokuvissakin. Jälkimmäisten joukossa on "Alfie – naisten viettelijä" (1966). Näyttelijä oli ennen naimisissa Norman Eshleyn ja Ronnie Carrollin kanssa. Vuodesta 1978 hän on elänyt avioliitossa Marc Alexanderin kanssa.
Eräs tunnettu Martinin tulkitsema laulu oli "In the Summer of His Years" (1963). Hänen levytyksiään julkaisivat Parlophone ja Columbia Records.
Nappi Ikonen

Tuomo Tapani ”Nappi” Ikonen (s. 1946) on suomalainen rumpali. Gramexin tilastojen mukaan Ikonen oli ollut mukana 5 797 levytyksellä vuoteen 2007 mennessä, mikä tekee hänestä Heikki Laurilan jälkeen Suomen toiseksi eniten levyttäneen studiomuusikon.
Nappi Ikonen kiinnostui jazzista isonveljensä levykokoelman myötä. Alle kymmenvuotiaana ensimmäiseksi rumpali-idoliksi muodostui Max Roach. Ensimmäisen rumpusettinsä Ikonen sai 11 ikävuoden paikkeilla. Poika ei innostunut muiden ikäistensä tavoin rock- ja popmusiikista vaan pitäytyi vanhemman ikäpolven jazzissa, suomalaisina rumpaliesikuvina Kalevi Hänninen ja Erkki Valaste. 14-vuotiaana Ikonen pääsi Erik Lindströmin vanhemman veljen, basisti Olle Lindströmin yhtyeeseen, joka soitteli kesät NJK-purjehdusseuran ravintolassa Eteläsatamassa. Ensimmäinen varsinainen vakiokoonpano Ikosella oli Göran Ödnerin kvartetti, jonka kaikki jäsenet myös lauloivat ja ohjelmistossa oli paljon pop- ja rockmusiikkia. Yhtye kiersi tanssipaikkoja Etelä-Suomessa. Toinen Ikosen vakioyhtye oli Yleisradion Soitinyhtye Liisa, jonka muita jäseniä olivat kosketinsoittajat Raimo Roiha ja Esa Katajavuori, kitaristi Taisto Wesslin ja basisti Ilkka Willman.
Ikosen myöhempää studiorumpaliuraa auttoi nuotinlukutaito, joka oli peräisin Radion sinfoniaorkesterin lyömäsoittajalta Mikko Juuriselta saaduilta yksityistunneilta. Studioura alkoi Ikosen muistaman mukaan M. A. Nummisen levytyksistä aivan 1970-luvun alussa. Tuolloin levy-yhtiöt varasivat studioaikaa ja -muusikoita yleensä kokonaisiksi päiviksi, joiden mittaan tallennettiin taustoja hyvinkin erilaisille artisteille. Yhä tiiviimmän studiotyön ohella Nappi Ikonen ei ehtinyt mukaan kiertueyhtyeisiin, mutta teki paljon töitä television viihdeohjelmissa (mm. "Lauantaitanssit" ja "Toivotaan toivotaan") sekä jonkin verran Helsingin teattereissa.
Nappi Ikosen merkittävimpinä pitämiä esiintymisiä eri artistien albumeilla ovat Matti ja Pirjo Bergströmin sovittamat Hectorin albumit, etenkin "Hectorock I" vuodelta 1974. Studiotyön virrassa tehtyjä rutiinijuttuja, joista yllättäen tuli suuria hittejä, ovat muun muassa Rauli Badding Somerjoen ”Fiilaten ja höyläten” ja Sammy Babitzinin ”Daa-da daa-da”.
Ikoselle myönnettiin taiteilijaeläke vuonna 2010.
Farit Zigangirov

Farit Nurgalijevitš Zigangirov (, s. 15. elokuuta 1954) on kilpauransa päättänyt, Neuvostoliittoa edustanut, maahockeypelaaja.
Zigangirov kuului Neuvostoliiton miesten maajoukkueen kokoonpanoon Moskovan kesäolympialaisissa 1980, missä maa voitti pronssia. Hän saavutti myös EM-hopeaa vuonna 1983.
King Clancy

Francis Michael "King" Clancy (25. helmikuuta 1903 – 10. marraskuuta 1986) oli 16 kautta National Hockey Leaguessa pelannut kanadalainen jääkiekkoilija. Puolustajana pelannut Clancy edusti Ottawa Senatorsia ja Toronto Maple Leafsia ennen kuin siirtyi valmentajaksi, tuomariksi ja toimitsijatehtäviin.
King Clancy Memorial Trophy -palkinto nimettiin hänen kunniakseen. Se annetaan pelaajalle, joka osoittaa esimerkillään johtajuutta niin jäällä kuin sen ulkopuolellakin sekä toimii ympäröivän yhteiskunnan hyväksi.
Jymyantennimonni

Jymyantennimonni eli jaú ("Zungaro zungaro" vanh. "Paulicea lutkeni") on Amazonin jokialueella runsaslajisen antennimonnien (Pimelodidae) heimon suurikokoinen edustaja. Se voi kasvaa 140 cm pitkäksi, 50 kg painavat yksilöt ovat yleisiä. ja satakiloisiakin on tavattu. Väritys vaihtelee veden värin mukaan, ja voi olla kellanruskea, harmaanvihreä tai lähes musta.
Jymyantennimonneja tavataan Amazonin ja Orinoco-joen vesistöissä.
Ne pysyttelevät suurten kivenlohkareiden joukossa joenpohjan koloissa.
Jau saalistaa öisin lähinnä muita kaloja. Paikalliset kalastajat kertovat, että jau voi vetää ihmisen mukanaan syvyyksiin.
Sepp Daxenberger

Sepp (oik. "Joseph") Daxenberger (12. huhtikuuta 1962, Waging am See – 18. elokuuta 2010, Traunstein) oli saksalainen vihreä poliitikko.
Daxenberger, joka oli ammatiltaan seppä ja maanviljelijä, oli Baijerin osavaltioparlamentin jäsen vuodesta 1990 vuoteen 1996. Hän toimi vihreän parlamenttiryhmän nuorisopolitiikan ja maatalouspolitiikan puhetorvena. Daxenberger oli vuosina 1998–2003 Ylä-Baijerin alueparlamentin jäsen. 
Vuonna 1996 Daxenberger valittiin Waging am Seenin kaupunginjohtajaksi ja hänestä tuli samalla Baijerin ensimmäinen vihreä kaupunginjohtaja. Hän erosi kaupunginjohtajan virastaan vuonna 2008. Baijerin vihreissä Daxenberger oli puheenjohtajana marraskuusta 2002 lokakuuhun 2008. Hänen kaudellaan puolueen kannatus nousi 9,4 prosenttiin. Hänet valittiin vihreiden kärkiehdokkaaksi Baijerin osavaltiovaaleihin 2008.
Joulukuussa 2003 Daxenbergerillä todettiin pahanlaatuinen luuydinsyöpä (plasmacytoma). Kemoterapiasta huolimatta syöpä uusiutui alkuvuodesta 2006. Hän pääsi palaamaan politiikkaan vasta kuukausia kestäneen sairaalahoidon jälkeen. 
Vuonna 2010 syöpä uusi jälleen, hän jätti politiikan keväällä ja kuoli elokuussa 2010. Hän oli naimisissa, vaimo kuoli joitakin päiviä ennen Saxebnbergia. Heillä oli kolme lasta.
Watain

Watain on Ruotsin Uppsalassa vuonna 1998 perustettu black metal -yhtye. Yhtyeen musiikki on lähellä Dissectionia tai Mayhemin levyä "De Mysteriis Dom Sathanas". Yhtye on saanut nimensä yhdysvaltalaisen black metal -yhtyeen Vonin kappaleen mukaan.
JS Kairouan

Jeunesse Sportive Kairouan () on tunisialainen jalkapalloseura, joka perustettiin vuonna 1942. Sen kotistadion on Municipal Stade Ali Zouaoui, joka sijaitsee Kairouanissa. Seura on voittanut historiansa aikana kerran Tunisian liigamestaruuden kaudella 1976–1977.
JS Kairouanaisella on urheiluseuroja myös koripallossa, käsipallossa ja lentopallossa.
Walther Rathenau

Walther Rathenau (29. syyskuuta 1867 – 24. kesäkuuta 1922) oli saksalainen poliitikko, tehtailija ja kirjailija. Hän toimi maansa ulkoministerinä Weimarin tasavallan aikana helmikuusta 1922 alkaen. Hän allekirjoitti tuona vuonna 16. huhtikuuta Rapallon sopimuksen Neuvosto-Venäjän kanssa.
Rathenau kuului ensimmäisen maailmansodan jälkeen Saksan demokraattiseen puolueeseen. Hän nousi sodan aikana isänsä, huomattavan liikemies Emil Rathenaun perustaman AEG-yhtiön johtoon.
Ennen toimimistaan ulkoministerinä Rathenau oli ollut maan jälleenrakennusministeri. Hän kuului Saksan juutalaisväestöön ja olikin hyvin epäsuosittu äärioikeistolaisen keskuudessa.
Rathenau kuoli äärioikeistolaisten salamurhaajien ampumana Berliinissä. Yksi juonittelijoista oli tuleva kirjailija Ernst von Salomon, joka tosin vain välitti ampujille auton, josta laukaukset tulivat. Hän sai silti vankeustuomion. Surman taustalla oli Weimarin tasavallassa toiminut nationalistinen terroristijärjestö Organisation Consul.
Magnesiumsulfaatti

Magnesiumsulfaatti on kemiallinen yhdiste, joka sisältää magnesiumia, rikkiä ja happea. Sen kemiallinen kaava on MgSO4. Yleiskieliseltä nimeltään se on karvassuola tai katkerosuola. Anglismina käytetään myös nimeä Epsomsuola. Mineraalina sen hydraatti tunnetaan nimellä epsomiitti.
Käyttö.
Magnesiumsulfaattia on yleisimmin käytetty kuluttajatuotteissa kylpysuolassa ja eläinten, joskus ihmistenkin laksatiivina. 
Magnesiumsulfaatilla on lihaksia rentouttava vaikutus, ja sitä käytetään lihaskouristusten lieventämiseen. Magnesiumsulfaattia käytetään raskausmyrkytyksen ja kouristusten sekä lasten munuaistulehdusten hoidossa. Sitä voidaan käyttää myös elektrolyyttinä elimistön suolatasapainon palauttamiseen ja magnesiumvajauksen hoidossa. Magnesiumsulfaatti-injektioilla voi olla haitallinen vaikutus munuais- tai sydänvaurioista kärsiville sekä sikiön kehitykselle. 
Maanviljelyssä ja puutarhanhoidossa sitä käytetään kasvien kasvulle välttämättömänä magnesiumin lähteenä.
Magnesiumsulfaatti sitoo kiteisessä muodossa ilmasta kosteutta, ja sitä käytetään kemiallisissa synteeseissä ja tuotepakkauksissa kosteuden poistoon.
Konpantzia

Konpantzia (, ) on saari Bidasoa-joessa Baskimaalla. Baskin kielellä saaren nimi on "Konpantzia". Saari on kondominaatti eli yhteishallintoalue. Sitä hallitsevat sekä Espanjan Gipuzkoan maakuntaan kuuluva Irunin kaupunki että Ranskan Pyrénées-Atlantiquesin departementtiin kuuluva Hendayen kaupunki. Kumpikin valtio vastaa saaresta puolen vuoden jakson ajan: se on Espanjan hallinnassa 1. helmikuuta – 31. heinäkuuta ja Ranskan hallinnassa 1. elokuuta – 31. tammikuuta. Konpantzian pinta-ala on 2 000 m². 
Konpantzialla allekirjoitettiin Pyreneiden rauhansopimus vuonna 1659 Espanjan Luis de Haron ja Ranskan kardinaali Mazarinin välisten neuvottelujen jälkeen. Saarella on nykyisin monoliitti tämän tapahtuman muistoksi. Lisäksi saarella on vaihdettu muun muassa panttivankeja.
Stockport County FC

Stockport County Football Club on jalkapalloseura Englannin Stockportista. Joukkue pelaa maan kolmanneksi korkeimmalla sarjatasolla Ykkösliigassa, jonne se nousi keväällä 2024.
Historia.
Seura perustettiin vuonna 1883 nimellä "Heaton Norris Rovers". Vuonna 1890 nimi muutettiin kuvaamaan Stockportin saamaa itsenäisen kaupungin asemaa kreivikunnan sisällä. Ensimmäisen kerran seura pelasi Englannin liigan sarjoissa vuonna 1900, ja on säilynyt liigassa yhtäjaksoisesti vuodesta 1905 lähtien. Pääosan historiaan Stockport on viettänyt aladivisioonissa. Parhaimmillaan se pelasi 1990-luvulla viiden kauden ajan 1. divisioonassa.
Alun perin Stockport pelasi kotiottelunsa Heaton Norrisin Recration Groundilla, ja vaihdeltuaan kotikenttäänsä jonkin aikaa se asettui vuonna 1889 Green Lanelle Heaton Norrisiin, jossa paikallinen lato toimi pukukoppina. Nykyiselle kentälleen Edgeley Parkille seura muutti vuonna 1902, joka oli toiminut muutaman vuoden kuluttua toimintansa lopettamineen paikallisen rugby league -joukkueen kenttänä.
Doncaster Rovers FC

Doncaster Rovers Football Club on vuonna 1879 perustettu jalkapalloseura Doncasterin kaupungista, Etelä-Yorkshiresta, Englannista. Joukkue pelaa kaudella 2025–2026 Englannin kolmanneksi korkeimmalla sarjatasolla Ykkösliigassa noustuaan Kakkosliigasta keväällä 2025. Kotiottelunsa joukkue pelaa Keepmoat Stadiumilla.
Historia.
Vuonna 1879 perustettu Doncaster Rovers pelasi Englannin liigan sarjoissa, pääasiassa alimmissa kolmos- ja nelosdivisioonassa, aina vuodesta 1901 vuoteen 1998, jolloin se putosi ennätyksellisen 34 tappiollisen ottelun kauden jälkeen konferenssitasolle. Takaisin liigaan joukkue nousi kaudeksi 2003–2004 ja voitti heti perään silloisen vanhan kolmosdivisioonan viimeisen kauden mestaruuden ja nousi ykkösliigaan.
Turun Suunnistajat

Turun Suunnistajat (TuS) on vuonna 1954 perustettu Turun seudulla toimiva suunnistusseura. Jäseniä seuralla on yli 500.
Vroni König-Salmi, Simone Niggli, Jørgen Rostrup ja Janne Salmi ovat edustaneet seuraa.
Jeff Feagles

Jeffrey Allan "Jeff" Feagles (s. 7. maaliskuuta 1966 Anaheim, Kalifornia) on uransa päättänyt yhdysvaltalainen amerikkalaisen jalkapallon ammattilaispelaaja. Hän oli pelipaikaltaan lentopotkun potkaisija.
Ura.
Ennen ammattilaisuraansa Feagles pelasi kolme kautta University of Miamin amerikkalaisen jalkapallon joukkueessa. Miami Hurricanes oli kaudella 1987 Yhdysvaltain yliopistomestari.
Feaglesin NFL-ura alkoi vuonna 1988, kun hän teki sopimuksen New England Patriotsin kanssa varaamattomana vapaana pelaajana. Kahden kauden jälkeen hän siirtyi kesäkuussa 1990 waiver-listan kautta Philadelphia Eaglesiin, jossa pelasi neljä kautta. Kaudet 1994–1997 hän pelasi Arizona Cardinalsin riveissä ja 1998–2002 Seattle Seahawksissa. Maaliskuussa 2003 hän teki vapaana pelaajana sopimuksen viimeisen seuransa New York Giantsin kanssa.
Feagles pelasi Super Bowl -ottelussa kerran, 3. helmikuuta 2008, jolloin New York Giants voitti New England Patriotsin luvuin 17–14. Feaglesistä tuli näin vanhin Super Bowlin voittanut ja loppuottelussa pelannut pelaaja. 
Feagles pelasi täydet 16 ottelua jokaisena NFL:n runkosarjakautena tulokaskaudestaan 1988 alkaen. 27. marraskuuta 2005 hän ohitti Jim Marshallin peräkkäisten NFL:n runkosarjaottelujen ennätyksen (282) ottelussa, jossa Giants kohtasi Seattle Seahawksin. Hän ilmoitti pelaajauransa päättymisestä huhtikuussa 2010, joten hänen viimeiseksi kaudekseen pelaajana jäi kausi 2009. Hän pelasi 22 kautta käsittäneellä NFL-urallaan kaikkiaan 352 peräkkäistä runkosarjaottelua. Feagles on myös eniten lentopotkuja potkaissut pelaaja NFL:n historiassa. Hän potkaisi runkosarjaurallaan lentopotkuja yhteensä 71 211 jaardin edestä, 554 lentopotkua 20 jaardin linjalta ja kaikkiaan 1 713 lentopotkua, mitkä kaikki ovat NFL:n ennätyksiä. 
Feagles pelasi NFL:n tähdistöottelussa Pro Bowlissa kahdesti, helmikuussa 1996, kauden 1995 jälkeen, ja helmikuussa 2009, kauden 2008 jälkeen.
Yksityiselämä.
Feagles on naimisissa ja hänellä on vaimonsa Michellen kanssa neljä poikaa.
Arthur Friedenreich

Arthur Friedenreich (18. heinäkuuta 1892 – 6. syyskuuta 1969) oli brasilialainen jalkapalloilija.
Friedenreichia pidetään yhtenä aikakautensa parhaista pelaajista. Hän oli yksi ensimmäisistä todellisista jalkapallotähdistä.
Friedenreich pelasi pitkään Brasilian maajoukkueessa. Hän voitti Brasilian riveissä Etelä-Amerikan-mestaruuden vuosina 1919 ja 1922. Seuratasolla Friedenreich edusti lukuisia joukkueita. Pääasiassa hän pelasi sãopaulolaisissa seuroissa.
Shaun O’Hara

Shaun O'Hara (s. 23. kesäkuuta 1977 Chicago, Illinois) on yhdysvaltalainen amerikkalaisen jalkapallon pelaaja, pelipaikaltaan sentteri.
Ennen ammattilaisuraansa O'Hara pelasi Rutgersin yliopiston amerikkalaisen jalkapallon joukkueessa Rutgers Scarlet Knightsissa. Hän opiskeli yliopistossa rikosoikeutta.
O'Hara teki huhtikuussa 2000 varaamattomana vapaana pelaajana ammattilaissopimuksen NFL-seura Cleveland Brownsin kanssa. Hän pelasi seurassa neljä kautta, joista kaksi viimeistä vakioaloittajana. Brownsissa hän pelasi useammin hyökkäyksen sisempänä linjamiehenä kuin sentterinä. Kaudella 2002 hän aloitti 13 ottelua hyökkäyksen oikean puolen sisempänä linjamiehenä ja kolme ottelua sentterinä, kaudella 2003 puolestaan kahdeksan ottelua vasemman puolen ja kuusi oikean puolen sisempänä linjamiehenä. 
Maaliskuussa 2004 O'Hara siirtyi rajoittamattomana vapaana pelaajana New York Giantsiin. Giantsia edustaessaan hän pelasi kaikki ottelunsa sentterinä ja oli vakituisesti joukkueen aloituskokoonpanossa. Vuonna 2008 hän oli voittamassa Giantsin riveissä Super Bowlin mestaruutta, kun joukkue voitti 3. helmikuuta New England Patriotsin pistein 17–14. O'Hara oli mestaruuskaudella yksi joukkueensa viidestä kapteenista Jeff Feaglesin, Eli Manningin, Antonio Piercen ja Michael Strahanin ohella. Hän pelasi kausina 2008 ja 2009 NFL:n tähdistöottelussa Pro Bowlissa. Hänet valittiin otteluun myös kaudella 2010, muttei pystynyt tuolloin pelaamaan loukkaantumisen vuoksi.
O'Hara ilmoitti pelaajauransa päättymisestä syyskuussa 2012. Hän oli ollut pelaamatta koko kauden 2011 ja kaudella 2010 hän joutui olemaan sivussa kymmenen ottelua jalkavammojen vuoksi.
The International

The International on 27. helmikuuta 2009 julkaistu Tom Tykwerin ohjaama elokuva.
Tarina.
Interpolin agentti Louis Salinger (Clive Owen) tutkii korruptiosta ja murhista epäiltyä kansainvälistä pankkia. Häntä avustaa manhattanilainen apulaispiiriasianajaja (Naomi Watts).
Tuotanto.
The International perustuu käsikirjoittaja Eric Singerin alkuperäistyöhön. Pääosien esittäjä valittiin 2007, Clive Owen huhtikuussa ja Naomi Watts heinäkuussa.
Kuvaukset alkoivat Berliinissä 10. syyskuuta 2007. Osa kuvauksista tehtiin Filmstudio Babelsbergissä. Kuvauksia varten rakennettiin alkuperäisen kokoinen malli New Yorkin Guggenheim-museosta.
Henri Piispanen

Henri Piispanen (s. 17. toukokuuta 1994) on suomalainen ääninäyttelijä, laulaja ja juontaja. Piispasen rooleja ovat muun muassa "Ryhmä Haun" "Vainu", Lloyd sarjassa "Lego Ninjago", Samu sarjassa "Samu ja Salla" ja Lauri elokuvassa "Riemukas Robinsonin perhe". Piispanen toimii Pasa-nimisen yhtyeen laulaja-basistina. Piispanen oli yksi seitsemästä juontajasta televisiosarjassa "Summeri" vuonna 2012.
Vuonna 2024 Piispanen osallistui Teemu Keisterin (artistinimi "Windows95man") kanssa Uuden Musiikin Kilpailuun kappaleella ”No Rules!”. Kappale voitti kilpailun saatuaan 313 pistettä ja pääsi siten edustamaan Suomea vuoden 2024 Eurovision laulukilpailussa. Siellä se pääsi finaaliin, jossa jäi sijalle 19.
Piispanen on ollut mukana tekemässä musiikkia Mirella-artistille.
Sappi (yritys)

Sappi Limited (alkujaan "South African Pulp and Paper Industries Limited") on eteläafrikkalainen metsäteollisuuskonserni. Sappi Limitedin osake on listattu Johannesburgin pörssissä. 
Yhtiön liiketoimintayksiköt ovat Sappi Fine Paper ja Sappi Forest Products. Sappi Fine Paper toimii Euroopassa, Pohjois-Amerikassa ja Etelä-Afrikassa. Sen tuotteisiin kuuluvat päällystetty hienopaperi, päällystämätön graafinen paperi ja toimistopaperi sekä erikoispaperit. Sappi Forest Products omistaa tai hallinnoi Sappi Forestin kautta noin 540 000 hehtaaria viljeltyä metsää. Liiketoimintayksikköön kuuluvat lisäksi Sappi Kraft, joka on integroitu sellun, pakkauspaperin ja sanomalehtipaperin tuottaja ja Sappi Saiccor, joka valmistaa viskoosikuidun tuotannossa tarvittavaa kemiallista sellua. Sappin tuotteiden kansainvälisestä myynti- ja jakeluverkostosta vastaa Sappi Trading. 
Sappilla on tuotantolaitoksia neljällä mantereella yhteensä yhdeksässä maassa, myyntikonttoreita noin 50 maassa ja asiakkaita 100 maassa ympäri maailmaa. Yhtiön pääkonttori sijaitsee Johannesburgissa Etelä-Afrikassa.
Sappi Suomessa.
Sappilla on ollut Suomessa 2 tehdasta vuodesta 2009 alkaen, mutta niistä toinen, Kankaan paperitehdas, suljettiin vuonna 2010. Suomalainen M-real Oyj ilmoitti 29.9.2008 myyvänsä Graphic Papers -liiketoiminta-alueensa Sappille. Kauppaan sisältyvät Suomesta Kankaan paperitehdas ja Kirkniemen paperitehdas sekä Stockstadtin tehdas Saksassa ja Biberistin tehdas Sveitsissä.
Jonafan I

Igumeeni Jonafan I ("Игумен Ионафан I", Ivan Andrijanov Zdobin, "Иван Андриянов Здобин"; 1762 – 22. tammikuuta 1830) oli Valamon luostarin igumeenina vuosina 1823-1830.
Jonafanin elämästä ennen luostaria ei ole juuri tietoja, tiedetään vain hänen olleen kotoisin Pietarista ja työskennelleen käsityöläisenä. Igumeeni Nasari vihki Jonafanin munkiksi Valamossa 1792, ja hänestä tuli igumeeni vuonna 1823. Sitä ennen hän oli toiminut luostarin keittiössä, alttariapulaisena, kellojensoittajana, kirkkokalustonhoitajana ja rahastonhoitajana.
Jonafanin aikana tehtiin monia rakennustöitä, muun muassa hautausmaan muuri ja kirjasto. 
Jonafan oli juuri toipumassa sairaudesta, ja lääkäri oli jättänyt hänelle kahta lääkettä, toista nautittavaksi ulkoisesti ja toista sisäisesti. Luostarin apteekin hoitaja, skeemamunkki Feofan erehtyi lääkkeistä ja juotti igumeenille ulkoisesti nautittavan lääkkeen. Tämän seurauksena Jonafan huusi kolme kertaa tuskasta ja kuoli sen jälkeen välittömästi.
Knoxin piirikunta (Ohio)

Knoxin piirikunta on piirikunta Ohiossa, Yhdysvalloissa, joka on saanut nimensä Henry Knoxin mukaan. Sen suurin kaupunki on Mount Vernon.
Maantiede.
Knoxin naapuripiirikuntia ovat Richland pohjoisessa, Ashland koilliskulmassa, Holmes koillisessa, Coshocton idässä, Licking etelässä, Delaware lounaassa ja Morrow luoteessa.
Väestö.
Piirikunnassa oli vuoden 2010 väestönlaskennassa 60 921 ihmistä. Etniset ryhmät jakautuvat valkoisiin, joita on 97,0%, mustiin (1,0%), alkuperäisamerikkalaisiin (0,2%) ja aasialaisiin (0,6%).
Kotitalouden mediaanitulo on 48 734 ja köyhyysrajan alapuolella oli 13,0% väestöstä vuosina 2007–2011.
Vammaistuki

Vammaistuki on Suomessa Kansaneläkelaitoksen maksama rahallinen avustus. Vuoden 2008 alun jälkeen käytössä on kaksi hieman erilaista etuutta: alle 16-vuotiaan vammaistuki ja 16 vuotta täyttäneen vammaistuki. Oikeus tukeen on lapsella, jonka sairauden tai vamman hoidosta ja kuntoutuksesta aiheutuu vähintään kuuden kuukauden ajan rasitusta ja sidonnaisuutta. Tukea maksetaan myös 16 vuotta täyttäneelle henkilölle, jonka toimintakyky on sairauden tai vamman vuoksi heikentynyt vähintään vuoden ajan.
Käytössä on kolme erisuuruista vammaistukea: perusvammaistuki, korotettu vammaistuki ja ylin vammaistuki. Tuki myönnetään määräajaksi tai toistaiseksi Suomessa asuvalle vammaiselle tai pitkäaikaissairaalle.
Vuosina 1989–2007 käytössä ollut vammaistuki oli invalidirahan seuraaja. Kansaneläkelaitos maksoi tukea Suomessa asuvalle 16–64-vuotiaalle henkilölle, joka ei saanut työkyvyttömyys- tai varhennettua vanhuuseläkettä. Tuki voitiin myöntää määräajaksi tai toistaiseksi. Vammaistukea ei maksettu jatkuvasti laitoshoidossa olevalle henkilölle ajalta, jonka hoito kesti yli kolme kuukautta. Vammaistukea maksettiin henkilöille, joiden toimintakyky oli alentunut sairauden tai vamman vuoksi ainakin vuoden ajaksi. Tuella korvattiin haitan, tarvittavan avun, palvelusten ja erityiskustannusten aiheuttamia menoja.
In the Wake of Poseidon

In the Wake of Poseidon on progressiivista rockia soittavan King Crimsonin toinen studioalbumi. Se julkaistiin vuonna 1970. Albumin avaa runollinen laulukappale ”Peace - A Beginning”, jonka teema toistetaan instrumentaalisena albumin keskellä ja laulettuna albumin lopussa. Pisin kappale albumilla on kaoottinen instrumentaalisävellys ”The Devil’s Triangle”, joka on sävelletty Gustav Holstin ”Mars: Bringer of War” -teoksesta otettujen lainausten ympärille.
Kansikuva.
Kansikuvateos on nimeltään ”12 perikuvaa” tai ”12 ihmiskunnan kasvoa”. Värikuvat maalasi Tammo De Jongh vuonna 1967.
Kappaleet.
Kaikki kappaleet säveltänyt Robert Fripp ja sanoittanut Peter Sinfield ellei toisin mainita.
A-puoli
B-puoli
Pure (videopeli)

Pure on maastoajopeli PC:lle, Xbox 360:lle ja Playstation 3:lle, jossa ajetaan kilpaa mönkijöillä ja tehdään temppuja. Pelin kehitti Black Rock Studios ja julkaisijana toimi Disney Interactive Studios. Tieto pelin teosta julkaistiin 14. helmikuuta 2008.
Peli.
"Pure" on ajopeli, jossa ajetaan kilpaa ja tehdään temppuja. Pelissä pelataan ainoastaan ATV-ajoneuvoilla. Ajajat voivat tehdä temppuja hypyissä, joista saa sitten turboa ja mahdollisuuksia tehdä vielä erilaisempia temppuja. Temput on jaoteltu kolmeen ryhmään, joissa tehdäkseen kahden jälkimmäisen ryhmän temppuja, pitää tehdä ensin perustemppuja ensimmäisestä ryhmästä. Pelaajat voi kustomoida kaikkia 22:ta ATV:n osaa ja pelata netissä maksimissaan 16 pelaajan voimin.
Pelin demo, joka sisälsi yhden radan, julkaistiin Playstation Networkiin ja Xbox Live Marketplaceen 4. syyskuuta 2008. 
Pelimoodit.
Puressa on kolme pelimoodia:
Radat.
Peli sisältää 12 paikkaa, joita on jaeltu useaksi radaksi, näin tarjoten 50 rataa.
Kehitys.
Peliprojektin johtaja Jason Avent on maininnut, että molemmat konsoliversiot toimivat yhtä hyvin .
Soundtrack.
Puren soundtrack sisältää paljon uusia artisteja monesta genrestä kuten elektronisesta musiikista, hip-hopista ja metallista.